**Tale til Arktisk Råds
Open Ship Event**

*Departementet for Natur og Miljø*

***Naalakkersuisoq Bentiaraq Ottosen***

*Nuuk, 4. august 2025*

På vegne af Naalakkersuisut vil jeg begynde min tale med at lykkeønske Kommuneqarfik Sermersooq med overtagelsen af formandskabet af Arctic Mayors Forum.

Ligeledes vil jeg på vegne af Naalakkersuisut sige tak til Arktisk Råd Formandskabs-teamet for at være med til at arrangere denne begivenhed.
Det er en begivenhed, der reflekterer vigtigheden af Grønlands dedikation til at forme fremtiden i Arktis indefra – fra de mennesker, der bor her, og kender landet så godt.

Derudover vil vi fra Naalakkersuisut gerne sige en stor tak til Norges Arktiske Universitet, Arctic Frontiers – og ikke mindst besætningen og de studerende ombord – for at åbne op og invitere os indenfor på dette smukke skib.

Som Naalakkersuisoq for Sociale Anliggender, Arbejdsmarked, Indenrigsanliggender og Miljø taler jeg til jer alle i dag, fordi der under mine ressortområder hører tre ud af de seks arbejdsgrupper i Arktisk Råd.

I skal alle have tak for, at I vil lytte til mig, og tak for, at I vil lade mig tale på dækket af dette smukke skib, der både symbolsk og bogstaveligt bærer os alle.

Dét anser jeg som et privilegium.

Et privilegium er det også at få lov til at stå blandt dygtige forskere og engagerede borgere, men vigtigst af alt blandt *medmennesker*. Vi står alle (og på samme tid) og mærker den helt særlige forbindelse, der opstår, når man er ombord på et skib. En forbindelse til naturens skønhed og dens utæmmelige kræfter.

For når vi står her – til trods for, at vi ligger til kaj – så mærker vi klodens puls lidt mere tydeligt. Vi skærper vores sanser og bliver bevidste om havets bevægelser og en retning, vi ikke altid kan kontrollere og styre.

For sådan er det med naturen.
Heldigvis for dét, fristes jeg til at sige.

Den uberørte natur er noget af det sidste i denne verden, der fortsat er ukontrollerbart. Men det, vi kan styre, er hvordan vi behandler naturen, så vi alle fortsat – og i fremtiden – kan mærke og beundre dens skønhed og den særlige forbindelse, der kan opstå i den. For også her – midt i klimaforandringer, forurening og tab af biodiversitet – sejler vi alle med samme skib, og vi må samarbejde om at styre i samme retning, hvis kriser skal blive til løsninger.

Vi mærker allesammen klimaforandringerne, forurening og tab af biodiversitet.

Vi skal beskytte *vores* natur, *vores* miljø og *vores* klima.

Vi skal tænke langsigtet. Og det skal vi gøre i fællesskab – lokalt, nationalt og internationalt.

Håb kan *ikke* styre retningen.

I Grønland ser vi ikke kun naturen som en ressource.
Vi ser den som en *relation*, der forbinder os med vores historie, vores identitet og vores fremtid. Den tankegang ser jeg gerne fylde langt mere i den globale debat.

For ser vi relationen i stedet for håbet – og lader relationen være dominerende – så *kan* vi også styre retningen. En *fælles* retning.

Mange af os, der i dag indgår i fællesskabet på dette skib, har mærket konsekvenserne af klimaforandringerne.

Vi har gennemlevet dem.

Dem før os, har gennemlevet dem.

Men vi lever nu med konsekvenserne.

Vi mærker dem i form af rekordvarme på Indlandsisen, tøende permafrost, ustadigt vejr og ændringer i biodiversiteten. Det påvirker os alle – fra Siorapaluk i nord til Narsaq Kujalleq i syd.

Vi ser gletsjere smelte og deraf ændringer i næringsbalancen i vores fjorde.
Vi ser havisen forsvinde og med den vores traditionelle transportformer som hundeslæden. Vi ser nye sygdomme og invasive arter true vores dyreliv og vores levebrød. Og vi ser, hvordan øget menneskelig aktivitet og skibstrafik lægger yderligere pres på vores sårbare økosystemer.

Men vi ser også *muligheder*.

Klimaforandringerne åbner nye farvande og skaber adgang til ressourcer og transportveje. Det skaber nye muligheder for os – men det kræver ansvarlighed.

Det kræver, at vi forvalter vores natur med *respekt* og med *omtanke*.

I Grønland har vi et særligt ansvar.
Vi har viden, erfaring og vilje til at bidrage aktivt til den globale grønne omstilling.

Og vi er en befolkning, der lever i, med og af naturen – og som derfor bedst kender dens rytmer og sårbarhed.

Vi skal bruge naturens egne løsninger til at håndtere de store klima- og miljøudfordringer.

Vi skal styrke monitering og vidensopbygning.

Vi skal samarbejde med vores arktiske naboer og forskningsmiljøer.

Og vi skal sikre, at vores handlinger rækker ud over symbolpolitik.

Grønland arbejder sammen med resten af Kongeriget Danmark for et Arktis i balance – med respekt for mennesker, klima og miljø. Arbejdsgrupperne i Arktisk Råd er maskinrummet i det arktiske samarbejde. Det er i arbejdsgrupperne, at der skabes viden og løsninger, som gør en reel forskel for mennesker, naturen og miljøet i Arktis.

Vi prioriterer evidensbaseret viden om klimaforandringer, forurening og tab af biodiversitet, og vi understøtter inddragelsen af Oprindelige Folks viden. Det er afgørende for at sikre en effektiv og fremtidssikret forvaltning af vores natur.

Siden sin oprettelse har Arktisk Råd haft miljøbeskyttelse som en kerneværdi.
Den nye Handlingsplan for Arktisk Biodiversitet 2025–2035 sætter retning for naturen i det kommende årti med fokus på monitering, bevaring og samarbejde – især med Oprindelige Folk.

Planen bygger på videnskabelige anbefalinger og understøtter Arktisk Råds strategiske vision om respekt for Arktis’ unikke og skrøbelige miljø. Det er et væsentligt resultat af det lederskab, som Grønland netop har varetaget i biodiversitetsarbejdsgruppen CAFF på vegne af Kongeriget i perioden 2023–2025.

Biodiversitet er ikke blot smukke landskaber og sjældne arter.

Biodiversitet er grundlaget for vores fiskeri, vores fangst, vores turisme – og vores livskvalitet. Når arter forsvinder, og økosystemer kollapser, mister vi ikke bare natur – vi mister muligheder, vi mister sikkerhed, og vi mister fremtid.

For mange af os, der er her i dag, står vi ikke på et skib midt i et smukt landskab.
Vi står i vores arv, i vores livsnerve og i vores hjem.

Generation efter generation har vi passet på vores hjem.
Viderebragt naturen med kærlighed og respekt til vores efterkommere.

En natur, der ikke *tilhører* og ejes os. En natur, der ikke tilhørte vores forfædre. En natur, som vores efterkommere er bevidst om fortsat – og aldrig – vil komme til at tilhøre dem.

En natur, der *ikke* kan kontrolleres og kun håndteres gennem en dyb *relation*.

Vores natur er ikke *blot* en smuk kulisse.

Naturen er vores hjem, vores livsgrundlag og vores historie.

Men vigtigst af alt, så er naturen vores – fællesskabets – fremtid.

*Qujanarujussuaq.*